Թամար Հովհաննիսյան (երաժշտագետ)

Թամար Ստեփանի Հովհաննիսյան (), հայ երաժշտագետ, դաշնակահարուհի։ Արվեստագիտության թեկնածու (1987)։ Հայաստանի կոմպոզիտորների միության (1991), Հայաստանի ժուռնալիստների միության (1994) անդամ։

Կենսագրություն 
Թամար Հովհաննիսյանը ծնվել է 1948 թվականին Երևանում։ 1966 թվականին ավարտել է Երևանի Չայկովսկու անվան երաժշտական միջնակարգ մասնագիտացված դպրոցը։ 1966-1971 թվականներին սովորել է Երևանի Կոմիտասի անվան պետական կոնսերվատորիայի դաշնամուրային բաժնում, 1985-1987 թվականներին՝ Թբիլիսիի Սարաջիշվիլու անվան պետական կոնսերվատորիայի դիսերտանտուրայի երաժշտագիտության բաժնում։

1976-1982 թվականներին եղել է «Հայհամերգ» միավորման մենակատար, 1982-1988 և 1992-1993 թվականներին՝ Հայաստանի Հեռուստատեսության և Ռադիոկոմիտեի երաժշտական խմբագրության ավագ խմբագիր, 1988-1992 թվականներին՝ Հայաստանի Հանրագիտարանի գլխավոր խմբագրության արվեստի բաժնի ավագ գիտաշխատող և երաժշտության բաժնի վարիչ։ 1990-ական թվականներին աշխատել է ԱՕԿՍ-ում, եղել է երաժշտական միջոցառումների կազմակերպիչ և բանախոս, 1993-1995 թվականներին՝ «Առագաստ» թերթի մշակույթի բաժնի վարիչ, 1996-1998 թվականներին` Ալեքսանդր Սպենդիարյանի անվան օպերայի և բալետի ակադեմիական թատրոնի գեղարվեստական հարցերով խորհրդատու, 1997-2000 թվականներին՝ «Ազգ» օրաթերթի մշակույթի բաժնի վարիչ, 1995-2007 թվականներին՝ Երևանի Հրաչյա Ղափլանյանի անվան դրամատիկական թատրոնի դաշնակահար։

2004 թվականից Բեյրութի «Ազդակ» օրաթերթի մշակույթի բնագավառի Հայաստանի ներկայացուցիչն է։ 2009-2011 թվականներին եղել է Երևանի Ավետիք Իսահակյանի անվան կենտրոնական գրադարանի մշակութային միջոցառումների կազմակերպիչ և վարող։

Աշխատությունները վերաբերում են հայ կոմպոզիտորական և կատարողական արվեստների խնդիրներին։ Հեղինակ է գրքերի, հոդվածների, հաղորդումների։ Հանդես է գալիս նաև որպես լրագրող, բանաստեղծ, արձակագիր և թարգմանիչ։

Երկեր 
 Սիրիր այս օրը, Երևան, 1979։
 «Թիֆլիսի «Հայարտան» դերը հայ երաժշտական արվեստի զարգացման գործընթացում 1920-ական թթ.», «Սաբչոտա խելովնեբա», Թբիլիսի 1987։
 «Հարություն Դելլալյանի կյանքը և ստեղծագործությունը», «Մակու», Երևան, 1992։
 «Արաքս Մանսուրյան», «Մակու», Երևան, 1993։
 «Սիրո առեղծվածը կամ էջեր կոմպոզիտորի կյանքից» «Համալսարան», Երևան, 1999։
 «Դիրիժորը», «Զանգակ-97», Երևան, 2003։
 «Կոմպոզիտոր Վլադիլեն Բալյան», «Աստղիկ-գրատուն», Երևան, 2003։
 «Երաժշտի ժամանակը», «Զանգակ»-97, Երևան, 2003։
 Վիկտոր Խաչատրյանի արվեստը, Երևան, 2004։
 Կյանք ստի և սիրո մեջ, Երևան, 2005։
 Հայրենի գրականության արահետներով, Երևան, 2005։
 Կյանքիս խճանկարը, Երևան, 2011։

Ծանոթագրություններ 

Հայ երաժշտագետներ
Հայ դաշնակահարուհիներ
Արվեստագիտության թեկնածուներ